
Egy új, természetes alapú oldószer alkalmazása palládiumkatalizált kapcsolási reakciókban

Kulcsszavak: alternatív oldószer; biomasszaalapú szerves molekulák; szén-szén kapcsolás; paramétervizsgálat
Korunkban az ipar minden területén egyre nagyobb szerepet kapnak a környezetbarát
technológiák. Ez alól nem képez kivételt a gyógyszeripar sem, ami számos módon
szennyezheti a környezetet. Ide sorolható a gyártás során keletkezett szennyvíz, amit
megfelelő módon kezelni kell a környezetbe való kikerülés előtt, az oldószerek párolgása
révén a légkörbe kikerülő szerves oldószerek, továbbá a gyártáshoz szükséges energia
termelése és a hulladékanyagok égetése során keletkező szén-dioxid és egyéb füstgázok. A
káros hatások csökkentésének egyik lehetséges módja az oldószerekből származó hatások
mérséklése, hiszen a gyógyszer- és finomkémiai iparban a hagyományos módon előállított
termékek esetében az összes felhasznált anyag tömegének kb. 80–90%-a az oldószerekből
származott 2007-ben. Ezek a káros hatások csökkenthetőek a felhasznált oldószerek
megfelelő tisztításával és visszaforgatásával, valamint ha olyan oldószereket választunk a
gyártáshoz, amelyeknek eleve kisebb a potenciális egészség- és környezetkárosító hatása.

Kutatómunkám során folytattam a korábban elkezdett, egy új, alternatív oldószerrel, a
metilszezamollal kapcsolatos kutatásaimat. Célom volt a metilszezamolt olyan reakciók
oldószereként vizsgálni, mint a gyógyszerszintézisekben is felhasználható, aromás
acetilénszármazékok előállítására alkalmas Sonogashira-reakció, illetve a benzofurán- és
indolvázas vegyületek szintézise során alkalmazható Cacchi-gyűrűzárás. A reakciók ideális
körülményeinek megtalálásához paramétervizsgálatot végeztem, amelynek során vizsgáltam,
hogy hogyan befolyásolja az elérhető termelést a reakció során alkalmazott bázis típusa, a
reakcióidő és a hőmérséklet, továbbá milyen hatással van a termelésre az, hogy milyen
halogénatomot tartalmaz az aromás halogenid. További célom volt összehasonlítani a
metilszezamol alkalmazásával elért termeléseket az irodalomban megtalálható, más
oldószerekben végzett reakciókban elért termeléssel. Kutatásom során a metilszezamol
előállítási reakcióját is fejlesztettem, mellyel sikerült elérnem, hogy a metilszezamol a
korábbiakkal összemérhető idő alatt, a korábban alkalmazott katalizátormennyiség kevesebb,
mint 10%-ával is előállítható legyen jó termeléssel.




